Wikimédia Commons

A Wikimédia Commons (röviden Commons vagy Wikicommons, kiejtése: vikimédia kámönz) ingyenes és szabadon felhasználható képeket, hangfelvételeket és egyéb multimédia fájlokat tartalmazó katalógus, a Wikimédia Alapítvány többnyelvű projektjeinek egyike.

A Wikimédia Commons-be feltöltött fájlok elérhetőek valamennyi, a Wikimédia-szervereken üzemelő projekt számára, mint például a Wikipédia, a Wikikönyvek vagy a Wikihírek, továbbá, megfelelő beállításokkal minden MediaWiki-alapú honlap számára. A felületen használt nyelv átállítható a felhasználói beállításokban. A lapok fordítása folyamatban van, a felület egy része magyarul is hozzáférhető, például a Kezdőlap.

A projekt 2004. szeptember 7-én indult, és a feltöltött médiaállományok száma már ugyanazon év novemberében elérte a tízezret. 2017. június 21-én a médiatár túllépte a 40 milliós határt.

Ez a projekt használta először a MediaWiki szoftver 1.4-es verzióját.

Szerzői jogvédelem 

A Wikimédia Commons nem engedi meg nem szabad felhasználású anyagok felküldését, beleértve az olyan anyagokat, amelyek kereskedelmi célú használata korlátozott, vagy ún. „fair use” alá esnek. Az elfogadható licencek többek közt a GFDL, a Creative Commons bizonyos változatai és a közkincs.

Minőség 
A kiemelkedő minőségű képek elismerésére a Commonson három lehetőség van. Az egyik a 2004 novembere óta működő kiemeltkép-szavazás, ahol a képeket a közösség tagjai jelölik és szavazzák meg vagy utasítják el. A kiemelt képek kerülhetnek a Commons főoldalára, a magyar Wikipédia is ezeket teszi a címlapra. 2006 júniusa óta minőségi képekre is lehet szavazni, ez az eljárás némileg egyszerűbb, mint a kiemelt képeké. Kiemelt képnek a Wikimédia Commons felhasználóin kívül mások (például a NASA) képeire is lehet szavazni, a minőségi képek szavazásán csupán a Commons felhasználói által készített képeket lehet jelölni. A harmadik eljárás 2008. június 1-jén indult, „értékes képek” címmel. Míg a kiemelt és a minőségi képeknél a fényképezés/elkészítés technikai minőségét figyelik, ebben az esetben az számít, mennyire értékes az adott kép a közösség, és a szócikkek illusztrálása szempontjából.

2007 óta minden évben megrendezik az Év Képe szavazást is, melyen az előző év kiemelt képei vehetnek részt.

Statisztika 

 2003. január 4.: 1 médiafájl   
 2004. október 4.: 1000 médiafájl
 2005. május 24.:  médiafájl
 2006. március 25.:  médiafájl
 2006. november 30.: 1 millió médiafájl
 2007. október 9.: 2 millió médiafájl
 2008. július 16.: 3 millió médiafájl
 2009. március 4.: 4 millió médiafájl
 2009. szeptember 2.: 5 millió médiafájl
 2010. január 27.: 1 millió regisztrált szerkesztő és 8 millió oldal
 2010. január 31.: 6 millió médiafájl
 2010. július 17.: 7 millió médiafájl
 2011. január 1.: 8 millió médiafájl
 2011. február 23.: 9 millió médiafájl
 2011. április 15.: 10 millió médiafájl
 2012. december 4.: 15 millió médiafájl
 2014. január 25.: 20 millió médiafájl
 2015. március 11.: 25 millió médiafájl
 2016. január 13.: 30 millió médiafájl
 2016. november 30.: 35 millió médiafájl
 2017. június 22.: 40 millió médiafájl
 2018. február 25.: 45 millió médiafájl
 2018. október 7.: 50 millió médiafájl
 2020. március 17.: 60 millió médiafájl
 2021. július 19.: 75 millió médiafájl

Kapcsolódó szócikkek 

 Hogyan használd a Wikimédia Commons-t? – Útmutató
 Mit tölthetsz fel a Commons-re? – Licencek
 Wikipédia:Társprojektek
 Commons:Milestones

További információk 
 Wikimédia Commons
 Első lépések a Commons-ön – Útmutató
 Commonist – Java-alapú képfeltöltő a Commons-höz

Licencek
Wikimédia
Szabad kultúra